འོན་ཀྱང་ཁོང་གིས་བསྟེན་པའི་བླ་མ་སོགས་ལས་རྡོ་གྲུབ་ཆེན་འཇིགས་མེད་འཕྲིན་ལས་འོད་ཟེར་ཚང་གི་ཐུགས་སྲས་བུ་ཆེན་རྡོ་རྗེ་གདུང་བཞི་སྟེ།མི་འགྱུར་ནམ་མཁའ་རྡོ་རྗེ་དང་།རུས་པ་དམ་ཚིག་རྡོ་རྗེ།ཆོས་དབྱིངས་སྟོབས་ལྡན་རྡོ་རྗེ།གྱི་ལིང་ཐེག་མཆོག་རྡོ་རྗེ་སོགས་དུས་མཉམ་ཡིན་ཚུལ་བསྟན་པ་ལས།རྡོ་གྲུབ་ཆེན་འཇིགས་མེད་འཕྲིན་ལས་འོད་ཟེར་ཚང་ནི་ཆིན་རྒྱལ་རབས་ཀྱི་གོང་མ་ལྷ་སྐྱོང་རྒྱལ་པོ་སྟེ་ཆེན་ལུང་ཁྲི་ལོ་བཅུ་བ་རབ་བྱུང་བཅུ་གཉིས་པའི་ཤིང་མོ་གླངལོར་སྐུ་འཁྲུངས་པ་དང་།སྐབས་དེར་ཁོང་དགུང་ལོ་ཆིག་བརྒྱ་དང་ལྔ་བཅུ་ང་བཞི་ཡིན་པར་དཔྱད་འོས་ཤིང་།ཆིན་རྒྱལ་རབས་ཀྱི་གོང་མ་བསྔགས་སྨོན་རྒྱལ་པོ་སྟེ་ཀྱཱ་ཆེན་ཁྲི་ལོ་བཅོ་ལྔ་བ་རྡོ་གྲུབ་དགུངས་གྲངས་རེ་དྲུག་པ་རབ་བྱུང་བཅུ་བཞི་བའི་ལྕགས་ཕོ་རྟལོར་རྡོ་གྲུབ་ཆེན་དགོན་གསང་ཆེན་དངོས་གྲུབ་དཔལ་འབར་གླིང་ཕྱག་འདེབས་མཛད་ཅིང་།རྡོ་གྲུབ་ཆེན་སྐུ་ཕྲེང་གཉིས་པ་འཇིགས་མེད་འབྱུང་གནས་ཚང་བྱོན་པ་དང་།རྡོ་གྲུབ་ཆེན་སྐུ་ཕྲེང་གསུམ་པ་ཀུན་བཟང་འཇིགས་མེད་བསྟན་པའི་ཉི་མ་འཕྲིན་ལས་ཀུན་ཁྱབ་དཔལ་བཟང་པོས་བོད་རབ་བྱུང་བཅོ་ལྔ་བའི་ལྕགས་ཕོ་འབྲུགལོར་སྔོན་གནས་རྡོ་སྟོད་ཤུགས་ཆེན་སྟག་མགོ་ཞེས་བྱ་བ་ནས་ད་ལྟའི་རྡོ་ཡུལ་གྱི་ཁྲི་ཞེས་པའི་སའི་ཆ་རུ་གནས་སྤོས་ཏེ་གདན་ས་མཛད་ནས་རྡོ་གྲུབ་ཆེན་དགོན་གསང་ཆེན་དངོས་གྲུབ་དཔལ་འབར་གླིང་དངོས་སུ་ཕྱག་འདེབས་མཛད་ཅེས་ཟེར་བ་དང་།རྡོ་གྲུབ་ཆེན་སྐུ་ཕྲེང་བཞི་བ་ཐུབ་པ་ཚང་སྟེ་ད་ལྟ་འཕགས་ཡུལ་དུ་བཞུགས་པ་སོགས་འཁྲུངས།ད་དུང་མགོ་ལོག་རིག་གནས་ལོ་རྒྱུས་ཏེཡུལ་མགོ་ལོག་ཏུ་བྱུང་བའི་ཆོས་ལུགས་སྐོར་གྱི་གཏམ་ཟླ་ཤེལ་མེ་ལོངཞེས་བྱ་བ་ལས།མགོ་ལོག་བླ་མ་ཆོས་འབུམ་ཚང་གིས་ཨ་ཁྱུང་སྒང་ཞེས་པར་བོད་རབ་བྱུང་བརྒྱད་པའི་ཆུ་མོ་གླངལོར་སྔ་འགྱུར་ཀ༔ཐོག་ལུགས་ཀྱི་དགོན་པ་ཞིག་ཕྱག་བཏབ་པའི་མིང་ལ་བྲག་དཀར་མགོ་མགོན་དུ་གྲགས་ཤིང་།དུས་རབས་ཅུ་བདུན་པའི་དུས་མཇུག་ཏུ་ཨ་སྐྱོང་བསྟན་འཛིན་དར་རྒྱས་ཀྱིས་བྲག་དཀར་དགོན་པ་དེ་གནས་སྤོས་ཏེ།སྔར་གྱི་ཀཿཐོག་གི་ཆོས་རྒྱུན་དེ་ཇོ་ནང་པ་ལ་བསྒྱུར་མོད་ཀྱང་དགོན་སྡེ་འདི་གཅིག་པུ་ཙམ་ལས་གཞན་ཀཿཐོག་གི་དགོན་པ་རྣམས་ཀྱི་ཆོས་རྒྱུན་བསྒྱུར་མ་ཐུབ་པས།ད་ལྟ་ཡང་མགོ་ལོག་གི་མངའ་ཁུངས་འདིར་ཀཿཐོག་རང་རྐང་མ་འགྱུར་བའི་དགོན་སྡེ་ཆེ་ཆུང་བཅུ་ཕྲག་གཉིས་ལ་ཉེ་བ་ཞིག་ཡོད་ཅིང་།གཞན་ཡང་རྒྱལ་བ་ཀཿཐོག་མའི་རིང་ལུགས་འཛིན་པའི་སྐྱེས་ཆེན་དམ་པ་མཚམས་པ་དཔོན་རྒན་བྱང་ཆུབ་རྒྱལ་མཚན་དང་།ཡོངས་འཛིན་ཀརྨ་བཀྲ་ཤིས།རྗེ་ཀརྨ་ཚུལ་ཁྲིམས།དབང་མདའ་ཀུན་བཟང་བསྟན་འཛིན།གྱི་ལིང་ཐེག་མཆོག་རྡོ་རྗེ།གྱི་ལིང་བཀྲ་ཤིས་རྒྱ་མཚོ།དབང་ཆེན་བླ་མ་བསོད་ནམས་མཆོག་ལྡན།དབང་ཆེན་དབོན་པོ་དངོས་གྲུབ་རྒྱ་མཚོ།གླིང་སྤྲུལ་པདྨ་ལུང་རྟོགས་རྒྱ་མཚོ།གླིང་གཏེར་པདྨ་ལྷུན་གྲུབ་ནོར་བུ།དབང་མདའ་གྱང་སྤྲུལ་དོན་གྲུབ་རྡོ་རྗེ།དྲི་མེད་བྱང་སྤྲུལ་འཇིགས་མེད་ཕུན་ཚོགས།གླིང་བླ་མ་ཆོས་ཀྱི་རྡོ་རྗེ་སོགས་བླ་སྤྲུལ་བཅུ་ཕྲག་དུ་མ་ཞིག་མགོ་ལོག་ཏུ་འཁྲུངས་ནས་བསྟན་པ་ལ་བྱ་བ་མཛད།ཁྱད་པར་དུ་རིག་འཛིན་འཇིགས་མེད་གླིང་བའི་ཡང་སྲིད་དེ་མ་ཐག་པ་མཁྱེན་བརྩེ་ཡེ་ཤེས་རྡོ་རྗེཚང་དང་རྡོ་གྲུབ་ཆེན་སྐུ་ཕྲེང་གསུམ་པ་ཀུན་བཟང་འཇིགས་མེད་བསྟན་པའི་ཉི་མཚང་།ཞེ་ཆེན་རབ་འབྱམས་ལྔ་བ་སྣང་མཛད་གྲུབ་པའི་རྡོ་རྗེཚང་སོགས་མཚན་གྱི་ཡི་གེ་ཟུར་ཙམ་ཡང་གཟུགས་སུ་གྲུབ་ན་ས་ཆེན་པོས་ཀྱང་ཐེག་པར་དཀའ་བའི་མཁས་གྲུབ་བཅུ་ཕྲག་དུ་མས་ཕྱོགས་འདིར་བསམ་བཞིན་དུ་སྐྱེ་སྲིད་བཞེས་པ་ནས་བཟུང་ཆོས་རྒྱུན་འདི་ཉིད་ཀྱི་བཤད་སྒྲུབ་ལས་གསུམ་སྒོ་ཀུན་ནས་རྫོགས་ལྡན་གྱི་སྐལ་བ་མངོན་དུ་མཛད་ཅེསམགོ་ལོག་རིག་གནས་ལོ་རྒྱུསནང་དུ་བཀོད་འདུག